ባለፈው በጀት ዓመት 138 ሚሊዮን ብር ወደ መንግሥት ካዝና ገቢ መደረጉ ተገለጸ፡፡
ባሕር ዳር፡ መስከረም 9/2012 ዓ.ም (አብመድ) በ2011 በጀት ዓመት በሙስና ወንጀሎች ሀብትን በማስመለስ እና በማስከበር ዙሪያ 138 ሚሊዮን ብር ወደ መንግሥት ካዝና ገቢ መደረጉን በኢፌዴሪ ጠቅላይ ዐቃቤ ሕግ የሙስና ወንጀል ጉዳዮች ዳይሬክቶሬት ዳይሬክተር አቶ ተረፈ አሰፋ ገለጹ፡፡ሙስናና ብልሹ አሠራሮችን በመታገልና ያለአግባብ በመንግሥት ላይ ኪሳራ ባደረሱ አካላት ዐቃቤ ሕች ምርመራ በማድረግ ክስ መመሥረታቸውንም አስታውቀዋል፡፡ ለዚሁ ያግዝ ዘንድ ለዐቃቤ ሕጎች የተለያዩ የክህሎት ማጎልበቻ ስልጠናዎች መሰጠቱንም ነው የገለጹት፡፡የቀድሞው የፌዴራል ጠቅላይ ዐቃቤ ሕግ በአዋጅ ቁጥር 1097/2011 ዓ.ም ወደ ጠቅላይ ዐቃቤ ሕግ መቀየሩን ተከትሎ ከተጨመሩለት ተግባርና ኃላፊነቶች መካከል ምርመራን መምራትና ማስተባበር ዋነኛው መሆኑን ጠቁመው በዚህም በአገሪቱ ላይ የተፈጸሙ ከባድ ወንጀሎች ላይ ምርመራ በመምራትና በማስተባበር በወንጀሉ ላይ የተሳተፉ አካላትን በሕግ ተጠያቂ እንዲሆኑ ማድረጉ አስረድተዋል፡፡